ህዝበ ሙስሊሙ በዓሉን ማዕድ በመቋደስ እንዲያሳልፍ ተጠየቀ
አዲስ አበባ:- የረመዳን በዓል ከሀይማኖታዊ ክብረ በአልነቱ ባሻገር የመተጋገዝ፣ የመደጋገፍ፣ የመረዳዳትና አብሮነት በአል በመሆኑ በዓሉን ስናሳልፍ የተቸገሩትን በመርዳትና ማዕድ በማቋደስ ሊሆን እንደሚገባ ተገለፀ።
በሻርፕ ጀነራል ትራዲግ በንግድ ስራ ላይ የተሰማሩትና ነዋሪነታቸው አዲስ ከተማ ክፍለ ከተማ የሆነው አቶ አብዲ ከማል የፆም ወቅቱንና መጪውን የረመዳን በአል አስመልክተው ለአዲስ ዘመን በሰጡት ማብራሪያ እንደገለፁት የረመዳን በአል ወይም ኢድ – አልፈጥር ከሀይማኖታዊ ፋይዳውና ስነስርአቱ ባለፈ በእምነቱ አስተምህሮት መሰረት ዘካ በማድረግ አቅም የሌላቸውን በመርዳት በአሉን በአብሮነት ማሳለፍ ከሁሉም የሚጠበቅ ሲሆን ማንኛውም ሙስሊምም ይህን የማድረግ ግዴታ አለበት።
አቶ አብዲ እንደሚናገሩት ከሆነ አንዱ እየበላ ሌላው እየራበው፣ አንዱ እየተደሰተ ሌላው እየከፋው የሚከበር በአል የለም፤ በመሆኑም ሁሉም ደሞዝተኛውም ሆነ ሌላው ከሚያገኘው ላይ ዘካ በማድረግ ለአቅመ ደካሞች መስጠት፣ በአሉን ለማክበር አቅም ያነሳቸውን ጎረቤቶች በማገዝና አብሮ ማእድ በመቋደስ በአሉን በደስታና ፍፁም አብሮነት ማሳለፍ ሀይማኖታዊ አስተምህሮቱ የሚያዘው በመሆኑ በፍፁም አብሮነት በአሉን ማሳለፍ ከሁሉም ይጠበቃል።
አቶ አብዲ እንደሚሉት፤ እስከዛሬም በርካታ ሙስሊሞች ደግሰው ደሐዎችን ያበላሉ፡፡ አንዳንዶች ደግሞ የታረዙትን ያለብሳሉ፡፡ ምንም ይሁን ምን፤ በኢድ አልፈጥር በአል ወቅት ለድሐዎች የምጽዋት እጆችን መዘርጋት ሐይማኖቱ የሚመክረው በጐ ተግባር ነው:: በዚህ ወቅት ሁሉም ፈጣሪውን የሚያመሰግንበት፣ ወዳጅ ዘመዶችን የሚጠይቅበት፣ ድጋፍ የሚሹ ወገኖችን የሚደግፍበት፣ የሚያግዝበትና ከሁሉም ጋር በሰላም፣ በፍቅርና በደስታ የሚታደምበት፤ ባጠቃላይ አብሮነት ገዝፎ የሚታይበት በአል ነው።
ትውልድና እድገቱ ደሴ፤ ስራው ደግሞ በአዲስ አበባ ዩኒቨርሲቲ አፍሪካ ሬልዋይ ሴንተር የፕሮኪዩመንት ስፔሺያሊስት የሆኑት አቶ ጥላሁን ውቤም ይህንኑ የአቶ አብዲን ሃሳብ ይጋራሉ፡፡
እንደ እሳቸው ገለፃ፤ በአሉ “በፍቅር፣ በመተሳሰብ፣ በመረዳዳት፣ በአንድነት፣ የተቸገሩትን በመርዳትና በሌሎች መልካም ስራዎች የሚገለፅ” ሲሆን “አንተ ትብስ፣ አንቺ ትብሽ መባባል አንዱ እሴቱ በመሆኑ፤ አገር መገንባት፣ መተጋገዝ፣ መረዳዳት እና ሌሎችም ሁሉ የእስልምና እሴቶች” ናቸው።
ይህ እንደ ሀገር፣ በተለይም በእንደዚህ አይነት ወረርሽኝ በከፋበት ክፉ ጊዜ እኛ ኢትዮጵያዊያን እከሌ ከእከሌ ሳንባባል፤ ሙስሊም፣ ክርስቲያን ብለን ልዩነት ሳንፈጥር፣ በብሄር ሳንከፋፈል፤ በአንድነት ልንቆም፣ ልንተጋገዝና የቆየ መረዳዳት ባህላችንን ይዘን ልንቀጥል ይገባል የሚሉት አቶ አብዲ የዘንድሮው የረመዳን ፆም ኮሮናቫይረስ ባመጣው ቀውስ ምክንያት ከመስኪድ ውጪ በቤታቸው ማሳለፋቸውን የጠቀሱ ሲሆን ይህም መሆን ያለበትና ወረርሽኙን ለመከላከልና ለመቆጣጠር የተደረገ በመሆኑ ችግሩ እስኪፈታ ድረስም አጠቃላይ ህዝቡ አስፈላጊውን መሰል ጥንቃቄ ሊያደርግ እንደሚገባ አሳስበዋል። በአሉም የሰላም፣ የደስታና የአብሮነት እንዲሆን ለመላው የእምነቱ ተከታዮች ተመኝተዋል።
ከትላንት በስቲያ በተደረገ በአሉን የተመለከተ ዝግጅት ላይ ከቡር የአዲስ አበባ ምክትል ከንቲባ አቶ ታከለ ኡማ “የኢድ አልፈጥር ስጦታ” በሚል ለእስልምና ጉዳዮች ምክር ቤት (መጅሊስ) አፍሪካ ህብረት ጽሕፈት ቤት ፊት ለፊት ዘመናዊ መስኪድና የእስልምና ማእከል መገንቢያ ቦታን ያስረከቡ ሲሆን ከዚህ በፊት ተገንብተው ነገር ግን የባለቤትነት ይዞታ ካርታ ላልነበራቸው 71 መስኪዶችም የባለቤትነት ይዞታ ካርታ መሰጠቱ የሚታወስ ነው።አዲስ ዘመን ግንቦት 14/2012 ጌትነት ምህረቴ